J. Liška, poslanec: (2003-06-18):
Národná rada pridelila tento návrh zákona týmto výborom: Výboru Národnej rady Slovenskej republiky pre financie, rozpočet a menu, ústavnoprávnemu výboru, výboru pre sociálne veci a bývanie a výboru pre obranu a bezpečnosť. Uvedené výbory prerokovali predmetný návrh zákona. Gestorský výbor nedostal do začiatku rokovania o tomto návrhu zákona stanoviská poslancov podané v súlade s § 75 ods. 2 zákona Národnej rady Slovenskej republiky č. 350/1996 Z. z. Uvedené výbory odporúčajú Národnej rade návrh zákona schváliť s pozmeňujúcimi a doplňujúcimi návrhmi tak, ako sú uvedené v časti IV spoločnej správy pod bodmi 1 až 10 s tým, že body 1, 4, 6, 8, 9 a 10 gestorský výbor odporúča schváliť a body 2, 3, 5 a 7 gestorský výbor odporúča neschváliť. Gestorský výbor ma určil ako spoločného spravodajcu a súčasne ma poveril predniesť spoločnú správu a navrhnúť Národnej rade postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a dať hlasovať o predmetnom návrhu zákona ihneď po ukončení rozpravy k nemu. Pani predsedajúca, skončil som, prosím, otvorte rozpravu. Z. Martináková, podpredsedníčka NR SR: Otváram rozpravu k tomuto bodu programu. Písomne nemám do rozpravy žiadnu prihlášku. Otváram možnosť hlásiť sa ústne do rozpravy. Pán poslanec Abelovský sa prihlásil. Uzatváram možnosť prihlásiť sa do rozpravy. Nech sa páči, máte slovo. M. Abelovský, poslanec: Pani podpredsedníčka, kolegyne, kolegovia, mám návrh, vzhľadom na to, že ústavnoprávny výbor na svojom zasadnutí odporučil na rozdiel od gestorského výboru schváliť pozmeňujúce návrhy uvedené pod bodmi 3, 5, aby o týchto pozmeňujúcich návrhoch vrátane bodu 4 sa hlasovalo osobitne s návrhom ich schváliť z týchto dôvodov. O týchto pozmeňujúcich návrhoch prebehla v ústavnoprávnom výbore pomerne vážna diskusia a záver ústavnoprávneho výboru bol v tomto smere jednomyseľný. Pozmeňujúce návrhy, pokiaľ sa týka povinnosti predkladať majetkové priznania rodinných príslušníkov, považujeme za neústavné z toho dôvodu, že zaväzujú osoby k predkladaniu, ktoré síce majú rodinný alebo iný vzťah k colníkovi, ale prakticky bez možnosti vyvodiť právne dôsledky a konzekvencie z tohto voči nim, zaväzujú teda predkladateľa a za porušenie nebude zodpovedať predkladateľ, hoci v niektorých prípadoch konanie týchto hoci aj blízkych príbuzných nemôže žiadnym spôsobom ovplyvniť. Chcem zdôrazniť, že manželia, a také prípady už dneska sú, majú napr. zrušené bezpodielové spoluvlastníctvo, majú ho vysporiadané. Takisto pokiaľ sa týka detí, to isté platí, samozrejme, aj o dospelých deťoch. Čiže myslím si, že ústavnoprávny výbor sa tejto problematike venoval dostatočným spôsobom. A napriek tomu, že by sa zdanlivo zdalo, že to prispeje, a to je aj asi zámer predkladateľa, ku korupcii alebo možno z posúdenia dôsledkov korupcie smerom k rodinným príslušníkom, nazdávam sa však, že nemôžeme schváliť to, čo by bolo zjavne protiústavné a mohlo by v budúcnosti spôsobiť príp. podanie oprávnených návrhov takýchto dotknutých osôb v prípade na Ústavný súd. Takže o tomto procedurálnom návrhu prosím, aby sa hlasovalo osobitne. Ďakujem. Z. Martináková, podpredsedníčka NR SR: Pán poslanec Miklušičák má faktickú poznámku. Zároveň uzatváram možnosť hlásiť sa s faktickými poznámkami. J. Miklušičák, poslanec: Ďakujem, pani podpredsedníčka. Chcem sa pripojiť k tým slovám pána poslanca, pretože návrh zákona hovorí o zmluvnom vzťahu dvoch strán. Na jednej strane je to štát a na druhej strane je to konkrétna fyzická osoba: colník. A návrh zákona ukladá tretím osobám, ktorých sa tento vzťah zmluvy netýka, povinnosti predkladať, ktoré majú dôsledky pre tretiu osobu. Čiže navrhujem, aby sa hlasovalo, podporujem teda ten návrh na samostatné hlasovanie, s tým, že tie odseky 8, 9 a 10 sa vypustia. Ďakujem pekne. Z. Martináková, podpredsedníčka NR SR: Vyhlasujem rozpravu k tomuto bodu programu za skončenú. Pán minister, chcete sa vyjadriť k rozprave? Nie. Pán spoločný spravodajca, chcete sa vyjadriť k rozprave? Nie. Pristúpime k hlasovaniu. Pán spravodajca, prosím, aby ste uvádzali hlasovanie.